Η ταινία ***Ο λάκκος με τα φίδια*** (πρωτότυπος τίτλος *The Snake Pit*) είναι ψυχολογικό δράμα παραγωγής 1948, σε σκηνοθεσία Ανατόλ Λίτβακ. Η ταινία αποτελεί διασκευή του ομώνυμου διηγήματος της Μαίρη Τζέιν Γουόρντ που κυκλοφόρησε το 1946, η οποία έγινε από τους Φρανκ Πάρτο, Μίλεν Μπραντ και Άρθουρ Λόρεντς. Πρωταγωνίστρια της ταινίας είναι η Ολίβια Ντε Χάβιλαντ, που πλαισιώνεται από τους Μαρκ Στίβενς, Λίο Γκεν, Σελέστ Χολμ, Μπιούλα Μπόντι και Λι Πάτρικ. 

Η ταινία προτάθηκε για 6 βραβεία Όσκαρ, μεταξύ των οποίων και για Όσκαρ Καλύτερης Ταινίας.

Υπόθεση
-------

Η Βιρτζίνια Κάνινγχαμ (Ολίβια Ντε Χάβιλαντ) είναι μια νεαρή γυναίκα που βρίσκεται κλεισμένη σε μια ψυχιατρική κλινική. Ακούει φωνές και δεν θυμάται πράγματα και πρόσωπα από το παρελθόν της όπως το σύζυγό της Ρόμπερτ (Μαρκ Στίβενς). Ο ψυχίατρος που παρακολουθεί τη Βιρτζίνια, γιατρός Κικ (Λίο Γκεν), προσπαθεί με κάθε τρόπο να τη βγάλει από το σκοτάδι στο οποίο έχει βυθιστεί η ψυχή της. Με τη βοήθεια του γιατρού Κικ, η Βιρτζίνια σύντομα παρουσιάζει βελτίωση και μετατοπίζεται στην πτέρυγα με τους ασθενείς που δεν έχουν μεγάλα προβλήματα, εκεί όμως συναντά την σκληρή νοσοκόμα Ντέιβις (Χέλεν Κρεγκ), που δεν συμπαθεί τη Βιρτζίνια, λόγω του ενδιαφέροντος που παρουσιάζει για κείνη ο γιατρός Κικ. Η συμπεριφορά της αδελφής Ντέιβις απέναντι στην Βιρτζίνια προκαλεί στην νεαρή γυναίκα τέτοιο σοκ, ώστε να της βάλουν ζουρλομανδύα. Η Βιρτζίνια μεταφέρεται τότε στον *Λάκκο με τα φίδια*.

Πληροφορίες παραγωγής
---------------------

Το μυθιστόρημα της Μαίρη Τζέιν Γουόρντ πάνω στο οποίο βασίζεται αυτή η ταινία, αποτελεί αυτοβιογραφική μαρτυρία της συγγραφέως πάνω στην εμπειρία της στις ψυχιατρικές κλινικές. Η κυκλοφορία του βιβλίου προκάλεσε διχογνωμία το 1946, εφόσον παρουσίαζε με ρεαλιστικό τρόπο τη ζωή των τροφίμων σε ψυχιατρικές κλινικές, θέμα που θεωρούταν ταμπού για τη δεκαετία του '40.

### Διανομή Ρόλων

Πρώτη επιλογή για το ρόλο της Βιρτζίνια Κάνινγχαμ ήταν η Τζιν Τίρνεϊ (η οποία μερικά χρόνια αργότερα μπήκε σε ψυχιατρική κλινική), αλλά αναγκάστηκε να αποχωρήσει από το ρόλο εφόσον έμεινε έγκυος. Έπειτα ο ρόλος προσφέρθηκε στην Ίνγκριντ Μπέργκμαν που τον απέρριψε. Ο ρόλος δόθηκε επίσης στην Τζίντζερ Ρότζερς, η οποία τον απέρριψε, όπως είχε κάνει και το 1946, όταν απέρριψε τον πρωταγωνιστικό ρόλο στο *Δωσ' μου πίσω το παιδί μου (To Each His Own, 1946)* για το οποίο η Ολίβια Ντε Χάβιλαντ κέρδισε το Όσκαρ Α' Γυναικείου Ρόλου. Η Ρότζερς δήλωσε αστειευόμενη ότι η Ντε Χάβιλαντ θα έπρεπε να την ευχαριστεί για την κακή της κρίση.

### Γυρίσματα

Ο σκηνοθέτης Ανατόλ Λίτβακ, επέμεινε όλο το συνεργείο και οι ηθοποιοί να επισκεφτούν ψυχιατρεία για να ενημερωθούν πάνω στις ψυχολογικές παθήσεις πριν ξεκινήσουν τα γυρίσματα. Η Ντε Χάβιλαντ ξεκίνησε τις έρευνες για την προετοιμασία της για το ρόλο με μεγάλη αποφασιστικότητα. Παρακολουθούσε καθημερινά τις τεχνικές της υπνοθεραπείας, του ηλεκτροσόκ και λοιπά. Επίσης αρκετές φορές της επετράπη να παραστεί σε δείπνα και χορούς που ετοιμάζονταν για τους έγκλειστους.

Υποδοχή και βραβεία
-------------------

Οι κριτικοί της εποχής έγραψαν διθυράμβους για την ερμηνεία της Ντε Χάβιλαντ. Και το 1948 ήταν η πρώτη χρονιά στην ιστορία των Βραβείων των Κριτικών της Νέας Υόρκης στην οποία η νικήτρια ανακηρύχθηκε ομόφωνα και ήταν η Ολίβια Ντε Χάβιλαντ. Παρά τα βραβεία που έλαβε η ηθοποιός για την ερμηνεία της, την βραδιά των Όσκαρ έχασε το Όσκαρ Α' Γυναικείου Ρόλου από την Τζέιν Γουάιμαν, που κέρδισε το βραβείο για την ερμηνεία της στην ταινία *Σιωπηλή τραγωδία (Johnny Belinda)*. 

Η ταινία βραβεύτηκε επίσης στο Διεθνές Φεστιβάλ Κινηματογράφου Βενετίας το 1949, επαινούμενη για την τολμηρή προσέγγιση μιας κλινικής περίπτωσης η οποία απεικονίστηκε με δραματικό κι εύστοχο τρόπο.

Βραβεία Ακαδημίας Κινηματογράφου (Όσκαρ)

**Βράβευση:**

* Ήχου - Τόμας Τ. Μούλτον

**Υποψηφιότητες:**

* Καλύτερης Ταινίας – Ντάριλ Ζάνουκ, Ρόμπερτ Μπάσλερ & Ανατόλ Λίτβακ
* Σκηνοθεσίας – Ανατόλ Λίτβακ
* Α’ Γυναικείου Ρόλου – Ολίβια Ντε Χάβιλαντ
* Μουσικής Επιμέλειας - Άλφρεντ Νιούμαν
* Διασκευασμένου Σεναρίου – Φρανκ Πάρτο, Μίλεν Μπραντ & Άρθουρ Λόρεντς

Παραπομπές
----------

1. ↑  *Variety* film review; November 3, 1948, page 11.
2. ↑  *Harrison's Reports* film review; November 6, 1948, page 179.
3. ↑  «The 21st Academy Awards (1949) Nominees and Winners». *oscars.org*. Ανακτήθηκε στις 18 Αυγούστου 2011.
4. ↑  Clooney, Nick (Νοεμβρίου 2002). *The Movies That Changed Us: Reflections on the Screen*. New York: Atria Books, a trademark of Simon & Schuster. σελ. 143. ISBN 0-7434-1043-2.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ο λάκκος με τα φίδια** |

* Ο λάκκος με τα φίδια στην IMDb (Αγγλικά)Edit on Wikidata

* Ο λάκκος με τα φίδια στο AllMovie (Αγγλικά)Edit on Wikidata

* Ο λάκκος με τα φίδια στο Rotten Tomatoes (Αγγλικά)Edit on Wikidata

* Ο λάκκος με τα φίδια στο TCMDB (Αγγλικά)Edit on Wikidata

* Ο λάκκος με τα φίδια στο AlloCine (Γαλλικά)Edit on Wikidata

* Ο λάκκος με τα φίδια στο Cine.gr (αρχειοθετημένος)Edit on Wikidata

* Ο λάκκος με τα φίδια στο Αμερικανικό Ινστιτούτο ΚινηματογράφουEdit on Wikidata

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 316754933
* LCCN: no2003038361
* BNF: cb16460344c (data)
* BNE: XX5187177

 |

 |